4.11.2022 г.
BG
Официален вестник на Европейския съюз
C 421/31
Важно е да се знае Каква част от националния принос може да покрие програмата по ЕФРР?
Финансиране от програма по ЕФРР може да покрие националния принос в съответствие с правилата за съфинансиране и с максималния размер на подкрепата от фондовете за всеки приоритет, определен в член 112 от Регламента за общоприложимите разпоредби и член 190 от Финансовия регламент, при условие че са изпълнени изискванията на член 63, параграф 9 от Регламента за общоприложимите разпоредби.
В член 25в от ОРГО се предвиждат условия за съвместимост на държавната помощ, за да се прилагат допустимите разходи и ставките на финансиране по „Хоризонт Европа“ към проекти за научноизследователска и развойна дейност, подкрепяни чрез европейско партньорство.
Може ли програма по ЕФРР да покрие целия национален принос по проекта, като се има предвид, че програмираме националното съфинансиране според приоритета, а не според проекта? Да.
Финансирането идва от съответната програма, която сама по себе си подлежи на правилата за съфинансиране.
Тъй като обаче съфинансирането се определя на равнището на приоритет, а не на оперативно равнище, бюджетът на ЕС може да покрие целия национален принос за конкретна операция.
Възможно ли е да се използват програмите по ЕФРР не за финансиране на проекти, а за принос в натура?
Програмите по ЕФРР могат да се използват за покриване на националния принос на държавите членки, участващи в европейски партньорства.
Няма значение дали този принос е финансов или в натура.
За институционализираните европейски партньорства няма принос в натура от страна на участващите държави членки.
Как УО на програма по ЕФРР може да гарантира, че съфинансираната операция допринася за изпълнението на показателите, заложени в програмата?
Подбраните от европейските партньорства проекти могат да бъдат подкрепени, ако отговарят на изискванията, посочени в член 73, параграф 2, букви а), б) и ж) от Регламента за общоприложимите разпоредби.
Следователно те трябва да допринасят за постигането на показателите на програмата.
Възможно ли е средствата да се използват за други цели, ако не са изразходвани за финансиране на партньорски проекти?
Тези средства ще бъдат предоставени на определени проекти, след като са били оценени и избрани от управителния съвет на Европейското партньорство.
Поради това връщането им е невъзможно.
Какво знаем за правилата на ЕС за държавната помощ?
Правилата за държавна помощ се прилагат, ако бенефициерът на публично финансиране, предоставено от ресурси на държава членка, включително ЕФРР, е предприятие (и ако са изпълнени всички други кумулативни условия за наличие на държавна помощ, предвидени в член 107, параграф 1 от ДФЕС).
При условията, посочени в член 25в от ОРГО, съфинансираните проекти за научноизследователска и развойна дейност могат да се възползват от допустимите разходи и ставките на финансиране по „Хоризонт Европа“.
Това се отнася и за покани за представяне на предложения, отправени от партньорства на основание член 185 или член 187 от ДФЕС, или за покани, отправени в рамките на действия по съфинансиране на програми.
Проектите трябва да са транснационални (изпълнявани от най-малко три държави членки, или алтернативно от две държави членки и поне една асоциирана държава) и да са резултат от централно организирани покани за представяне на предложения, за които се прилагат правилата за финансиране на „Хоризонт Европа“ (член 25в, параграф 3 от ОРГО относно категориите, максималните суми и методите за изчисляване на допустимите разходи).
Ако са изпълнени всички приложими условия, посочени в ОРГО, предоставящият помощта орган не е длъжен да извършва отделна оценка на държавната помощ, нито да уведомява Комисията за помощта.
Когато финансирането подлежи на правилата за държавна помощ и не е в съответствие с всички условия, посочени в член 25в от ОРГО, опростеното третиране на тези проекти съгласно правилата за държавна помощ не се прилага.
Какво представлява правото на вето в институционализираните европейски партньорства?
В съответствие с член 10, параграф 1, буква в) от Регламента за „Хоризонт Европа“ приносът на една участваща държава членка трябва да се използва за финансиране на участието на субекти, установени в тази участваща държава членка.
Поради това участващите държави членки продължават да контролират своя национален принос, тъй като могат да наложат вето върху разпределението на национални средства за конкретен бенефициер (по изключение и по надлежно обосновани причини), без това да окаже въздействие върху допустимостта на предложението за финансиране от ЕС.